b'\n_START_ARTICLE_\nJanez Kapistran \xc5\xa0muc\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini kroja\xc4\x8da Ven\xc4\x8deslava in gospodinje Ane \xc5\xa0muc (rojene Malnari\xc4\x8d). Bogoslovje je \xc5\xa1tudiral v Gorici, kjer je bil 21. septembra 1858 tudi posve\xc4\x8den v ma\xc5\xa1nika. Po posve\xc4\x8denju je bil do 1865 kaplan in va\xc5\xa1ki u\xc4\x8ditelj v Opatjem selu, potem pa je dobil mesto vikarja v Velikih \xc5\xbdabljah, kjer je slu\xc5\xbeboval do smrti. \xc4\x8ceprav se je ukvarjal s pisanjem nabo\xc5\xbenih spisov, je o tej njegovi dejavnosti malo znanega. Od slovenskih literarnih zgodovinarjev ga prvi\xc4\x8d omenja Karol Glaser v svoji Zgodovini slovenskega slovstva IV. Da je dobro obvladal sloven\xc5\xa1\xc4\x8dino, dokazuje njegov prevod dela Nebe\xc5\xa1ka krona ali premi\xc5\xa1ljevanje o nebesih (Mohorjeva dru\xc5\xbeba, Celovec 1876; ponatis 1899), ki ga je v nem\xc5\xa1\xc4\x8dini napisal Johann Nepomuk St\xc3\xb6ger.'